Neuvoston päätöslauselma, annettu 12 päivänä helmikuuta 2001, kirjojen kansallisten kiinteähintajärjestelmien soveltamisesta



Virallinen lehti nro C 073 , 06/03/2001 s. 0005 - 0005



Neuvoston päätöslauselma, annettu 12 päivänä helmikuuta 2001, kirjojen kansallisten kiinteähintajärjestelmien soveltamisesta (2001/C 73/03) EUROOPAN UNIONIN NEUVOSTO, joka 1. PALAUTTAA MIELIIN, että yhteisön kulttuurien monimuotoisuuden kunnioittamiseksi ja edistämiseksi yhteisön on toimissaan otettava huomioon kulttuurinäkökohdat; 2. PALAUTTAA MIELIIN, että 21 päivänä elokuuta 1997 tehdyssä päätöksessään sekä 8 päivänä helmikuuta 1999 annetussa päätöslauselmassaan, jonka 3 ja 4 päivänä kesäkuuta 1999 pidetty Kölnin Eurooppa-neuvosto toi esille, neuvosto tunnusti kirjojen kaksiulotteisen tehtävän sekä kulttuuriarvojen välittäjänä että kauppatavarana ja piti tärkeänä arvioida tasapuolisesti kirjaan liittyviä kulttuurisia ja taloudellisia näkökohtia; 3. PALAUTTAA MIELIIN, että jokaisella jäsenvaltiolla on oman kirjallisuutta ja lukemista edistävän politiikkansa mukainen vapaus soveltaa tai olla soveltamatta lakiin tai sopimukseen perustuvaa kirjojen kansallista hinnoittelujärjestelmää; 4. KATSOO, että useat jäsenvaltiot ylläpitävät kirjojen kansallisia kiinteän hinnoittelun järjestelmiä, koska niiden avulla voidaan ottaa huomioon kirjan kulttuurinen ja taloudellinen erityisluonne sekä varmistaa lukijoille mahdollisimman laaja tarjonta parhain mahdollisin edellytyksin; 5. PALAUTTAA MIELIIN asiaa koskevat komission päätökset ja kannanotot sekä erityisesti kulttuuri- ja kilpailuasioista vastaavien komission jäsenten kirjeen kulttuuriasioista vastaaville ministereille 12 päivältä marraskuuta 1998; 6. PANEE MERKILLE kirja-alan taloudesta Euroopan alueella 29 ja 30 päivänä syyskuuta 2000 Strasbourgissa järjestetyn symposiumin tulokset, joiden pohjalta voidaan selvittää perusteellisemmin kirjojen erityisluonnetta, kirjojen jakelussa tapahtunutta kehitystä, kirjamarkkinoiden sääntelytapoja ja digitaaliteknologian vaikutusta kirja-alan talouteen; 7. VAKUUTTAA UUDELLEEN, että yhtenäiset kielialueet ovat tärkeitä kirjojen jakelualueita ja mahdollistavat kirjamarkkinoiden ulottamisen myös yli valtioiden rajojen, mikä on syytä ottaa huomioon; 8. KATSOO, että kirja-alan oikeudellisia ja taloudellisia lähtökohtia muuttavan sähköisen kaupankäynnin kehittyminen saattaa lisätä kirjojen levittämistä, mutta että se saattaa toisaalta myös vaikuttaa nykyisiin kirjojen kiinteiden hintojen kansallisiin järjestelmiin; 9. KATSOO näin ollen, että nykyisten kansallisten kiinteiden hintojen järjestelmien kulttuuristen päämäärien saavuttaminen edellyttää, että tiettyjen kirjamarkkinoiden ylikansallinen ulottuvuus otetaan huomioon yhteisön oikeuden mukaisesti, KEHOTTAA KOMISSIOTA: a) ottamaan kilpailusääntöjä ja tavaroiden vapaata liikkuvuutta koskevia sääntöjä soveltaessaan huomioon kirjojen erityisen kulttuuriarvon ja niiden merkityksen kulttuurien monimuotoisuuden edistämisessä sekä kirjamarkkinoiden rajat ylittävän luonteen erityisesti yhtenäisillä kielialueilla; b) kirjojen kiinteitä hintoja koskevien kansallisten sääntelyiden ja sopimusten tarkastelun yhteydessä kiinnittämään erityistä huomiota seuraaviin seikkoihin, siltä osin kuin ne vaikuttavat jäsenvaltioiden väliseen kauppaan: - riskeihin, jotka liittyvät pyrkimyksiin järjestelmän kiertämiseksi, - sähköisen kaupankäynnin kehittymisen vaikutuksiin, - kysymyksiin, jotka liittyvät kirjojen kiinteitä hintoja koskevaa järjestelmää soveltavien maiden väliseen tuontiin.